ಕಾಡಾನೆಗಳ ಹಿಂಡಿನಿಂದ 4 ವರ್ಷದ ಹುಡುಗಿಯನ್ನು ರಕ್ಷಿಸಿದ ಒಂಟಿ ಸಲಗ

ಕೋಲ್ಕತ್ತಾ: ಒಂಟಿ ಸಲಗವೊಂದು ಕಾಡಾನೆಗಳ ಹಿಂಡಿನಿಂದ 4 ವರ್ಷದ ಹುಡುಗಿಯನ್ನು ರಕ್ಷಿಸಿದ ಅಪರೂಪದ ಘಟನೆಯೊಂದು ಗುರುವಾರ ಪಶ್ಚಿಮ ಬಂಗಾಳದ ಜಲ್ಪೈಗುರಿ ಅರಣ್ಯ ಪ್ರದೇಶದಲ್ಲಿ ನಡೆದಿದೆ.

ಉದ್ಯಮಿ ನೀತು ಗೋಶ್, ಅವರ ಪತ್ನಿ ತಿತ್ಲಿ ಹಾಗೂ ಮಗಳು ಅಹಾನ ಮೂವರು ಸ್ಕೂಟರ್ ನಲ್ಲಿ ಕಾಡಿನೊಳಗೆ ಇರುವ ದೇವಸ್ಥಾನಕ್ಕೆ ಹೋಗಿದ್ದರು. ಪೂಜೆ ಸಲ್ಲಿಸಿದ ಬಳಿಕ ಅವರು ರಾಷ್ಟ್ರೀಯ ಹೆದ್ದಾರಿ 31ರ ಹತ್ತಿರ ಗುರುಮಾರಾ ಕಾಡಿನ ರಸ್ತೆಯಲ್ಲಿ ಹಿಂತಿರುಗುತ್ತಿದ್ದಾಗ ಆನೆ ಹಿಂಡು ಪ್ರತ್ಯಕ್ಷವಾಗಿದೆ.

ಈ ವೇಳೆ ಗೋಶ್ ಮತ್ತೊಂದು ರಸ್ತೆಯಲ್ಲಿ ತೆರೆಳುವಾಗ ಮತ್ತೊಂದು ಕಾಡಾನೆಯ ಹಿಂಡು ಅವರ ಮೇಲೆ ಏಕಾಏಕಿ ದಾಳಿ ಮಾಡಿದೆ. ಈ ವೇಳೆ ಮೂವರು ಸ್ಕೂಟರ್ ನಿಂದ ಕೆಳಗೆ ಬಿದ್ದಿದ್ದಾರೆ. ಆಗ ಆನೆಯೊಂದು ಹೆಣ್ಣು ಮಗುವನ್ನು ತನ್ನ ಕಾಲಿನ ಕೆಳಗೆ ನಿಲ್ಲಿಸಿಕೊಂಡು ಆಕೆಯನ್ನು ರಕ್ಷಿಸಿದೆ. ಬಳಿಕ ಆನೆಗಳ ಹಿಂಡು ಕಾಡಿನೊಳಗೆ ಹೋಗಿದೆ.

ಕಾಡಾನೆ ಆ ಕುಟುಂಬ ಮೇಲೆ ದಾಳಿ ಮಾಡುತ್ತಿರುವುದನ್ನು ಅಲ್ಲಿದ್ದ ಟ್ರಕ್ ಚಾಲಕನೊಬ್ಬ ಗಮನಿಸಿದ್ದಾನೆ. ಅಲ್ಲದೇ ಆನೆಗಳು ಅಲ್ಲಿಂದ ಹೋಗುತ್ತಿದ್ದಂತೆ ಆ ದಂಪತಿಯನ್ನು ರಕ್ಷಿಸಿದ್ದಾನೆ. ಬಳಿಕ 4 ವರ್ಷದ ಹುಡುಗಿ ಅಹಾನ ತನ್ನ ತಾಯಿ ಬಳಿ ಸುರಕ್ಷಿತವಾಗಿ ಹಿಂದಿರುಗಿದ್ದಾಳೆ.

ಟ್ರಕ್ ಚಾಲಕ ಈ ಕುಟುಂಬವನ್ನು ಲತಗುರಿಗೆ ಕರೆದುಕೊಂಡು ಹೋಗಿದ್ದಾನೆ. ಈ ಘಟನೆಯಲ್ಲಿ ಗೋಶ್ ಹಾಗೂ ಆತನ ಪತ್ನಿ ತಿತ್ಲಿ ಗಾಯಗೊಂಡಿದ್ದು, ಅವರನ್ನು ಜಲ್ಪೈಗುರಿಯ ಆಸ್ಪತ್ರೆಗೆ ದಾಖಲಿಸಿ ಚಿಕಿತ್ಸೆ ನೀಡಲಾಗಿದೆ. ಕೆಲವು ತಿಂಗಳ ಹಿಂದೆ ಈ ಸ್ಥಳದಲ್ಲಿ ಆನೆಗಳು ಓರ್ವ ವ್ಯಕ್ತಿಯ ಪ್ರಾಣ ಪಡೆದು, ಹಲವರನ್ನು ಗಾಯಗೊಳಿಸಿತ್ತು ಎಂದು ವರದಿಯಾಗಿದೆ.

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv , ಪಬ್ಲಿಕ್ ಟಿವಿ ಆ್ಯಪ್ ಡೌನ್‍ಲೋಡ್ ಮಾಡಿ: play.google.com/publictv